আজ বছরের শেষ ‘মন কি বাত’ অনুষ্ঠানে প্রজাতন্ত্র দিবসে নাগরিকদের কর্তব্যের প্রসঙ্গ তোলেন প্রধানমন্ত্রী। তিনি বলেন, ‘‘অনেক আবেগ নিয়ে আমরা মহাপুরুষদের মূর্তি বসাই। কিন্তু পরে সেগুলির রক্ষণাবেক্ষণ সম্পর্কে সম্পূর্ণ উদাসীন থাকি। ২৬ জানুয়ারি কি আমরা নিজেদের শহরে মহাপুরুষদের মূর্তিগুলি পরিষ্কার করতে পারি না?’’ 
রেডিওয় ওই অনুষ্ঠান আজ উৎসব-প্রসঙ্গ দিয়েই শুরু করেছিলেন প্রধানমন্ত্রী। উৎসব যে দেশের অর্থনীতির চালিকাশক্তি, তা জানিয়ে মোদী বলেন, ‘‘মাঝে মাঝে মনে হয়, ভারতের অর্থনীতি উৎসব-নির্ভর। গরিব মানুষদের কিছুটা আয়ের পথ দেখায় এই সব উৎসব।’’ ভারতকে ‘উৎসবের দেশ’ বলে অভিহিত করে তাঁর উক্তি, ‘‘এই দেশে উৎসব লেগেই থাকে। এক উৎসব শেষ হতে না হতেই আরেকটি উৎসব চলে আসে।’’  
প্রধানমন্ত্রীর উৎসব-অর্থনীতিতে অনেকেই মমতা বন্দ্যোপাধ্যায়ের উৎসব-প্রিয়তার সাযুজ্য খুঁজেছেন। রাজ্যে ক্ষমতায় আসার পর মমতার উদ্যোগে মাটি উৎসব, যাত্রা উৎসব, লোকসংস্কৃতি উৎসব-সহ একাধিক উৎসব হচ্ছে। যদিও রাজনৈতিক বিশ্লেষকদের একাংশের মতে, প্রধানমন্ত্রী ধর্মীয় এবং সামাজিক উৎসবের কথা বলেছেন। যার সঙ্গে মমতার সরকার আয়োজিত উৎসবের কোনও তুলনাই চলে না। তবে গুজরাতের মুখ্যমন্ত্রী থাকার সময় পর্যটক বাড়াতে কচ্ছের মরুভূমিতে ‘রন উৎসব’ শুরু করেছিলেন মোদী। প্রধানমন্ত্রী এ-ও বলেছেন, ‘‘বিভিন্ন উৎসবেই প্রমাণিত যে ভারত বৈচিত্রে ভরা দেশ।’’ অসহিষ্ণুতা বিতর্কের প্রেক্ষিতে এই বৈচিত্রের উল্লেখ তাৎপর্যপূর্ণ। যেমন তাৎপর্যপূর্ণ ক্রিসমাস চলে যাওয়ার পরও সেই উপলক্ষে দেশবাসীকে শুভেচ্ছা জানানো।